5 Le rona re lebeletse go bogisiwa ka go bo re le Bakeresete. (2 Timotheo 3:12) Mo godimo ga moo, re a itse gore rotlhe re welwa ke “motlha le tiragalo e e sa bonelwang pele.” (Moreri 9:11) Mongwe yo re mo ratang a ka tlhagelwa ke kotsi a swa. Bolwetse jo bo diphatsa bo ka bolaya motsadi kana tsala ya rona e kgolo. Fa re sa tlhome mogopolo sentle mo tsholofelong ya rona ya Bogosi, re ka koafala semoyeng fa re welwa ke diteko tse di ntseng jalo. Ka gone, go molemo fa re ipotsa gore, ‘A ke “ipela mo tsholofelong”? Ke ipha nako ya go tlhatlhanya ka yone gangwe le gape go le kana kang? A ke tsaya Paradaise e e tlang e le selo sa mmatota? A ke ipona ke le mo go yone? A ke tlhoafaletse go tla ga bokhutlo jwa tsamaiso eno ya dilo jaaka fa ke ne ke go tlhoafaletse fa ke ne ke simolola go ithuta boammaaruri?’ Potso eno ya bofelo e re tlhoka gore re e akanyetse ka kelotlhoko. Ka ntlha yang? Ka gonne fa re itekanetse sentle, re tshela botshelo jo bo monate e bile re tshela mo karolong ya lefatshe e e batlang e sa amiwe go le kalo ke dintwa, tlhaelo ya dijo, kana masetlapelo a tlholego, re ka nna ra se ka ra tlhola re bona go tla ga lefatshe le lesha la Modimo go le botlhokwa thata.